Document ID: 32005D0627

KOMISIJAS LĒMUMS
(2005. gada 26. augusts),
ar ko apstiprina metodes cūku liemeņu klasificēšanai Nīderlandē
(izziņots ar dokumenta numuru K(2005) 3234)
(Autentisks ir tikai teksts holandiešu valodā)
(2005/627/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1984. gada 13. novembra Regulu (EEK) Nr. 3220/84, ar ko nosaka Kopienas mērogu cūku liemeņu klasificēšanai (1), un jo īpaši tās 5. panta 2. punktu,
tā kā:
(1)
Regulas (EEK) Nr. 3220/84 2. panta 3. punktā paredzēts, ka cūku liemeņus klasificē, nosakot liesās gaļas saturu saskaņā ar statistiski pierādītām novērtējuma metodēm, kuru pamatā ir cūkas liemeņa vienas vai vairāku anatomisko daļu fiziska novērtēšana. Klasifikācijas metodes apstiprina, ja to novērtējums atbilst statistiskās kļūdas maksimālajai pielaidei. Šī pielaide tika definēta 3. panta 2. punktā Komisijas 1985. gada 24. oktobra Regulā (EK) Nr. 2967/85, ar ko nosaka sīki izstrādātus noteikumus par Kopienas mēroga piemērošanu cūku liemeņu klasificēšanai (2).
(2)
Ar Komisijas Lēmumu 87/131/EEK (3) tika apstiprināta viena metode cūku liemeņu klasificēšanai Nīderlandē.
(3)
Tehnisku pielāgojumu dēļ Nīderlandes valdība lūdza Komisijai no 2006. gada 1. jūlija apstiprināt jaunas formulas lietošanu aparātam HGP 2, ko pašreiz izmanto saskaņā ar Lēmumu 87/131/EEK, kā arī apstiprināt jaunu metodi cūku liemeņu klasificēšanai, un tādēļ iesniedza tos elementus, kas prasīti Regulas (EEK) Nr. 2967/85 3. pantā.
(4)
Izvērtējot šo pieprasījumu, tika secināts, ka šo klasificēšanas metožu apstiprināšanas nosacījumi ir izpildīti.
(5)
Aparātu vai klasificēšanas metožu izmaiņas var apstiprināt tikai ar jaunu Komisijas lēmumu, kuru pieņem, pamatojoties uz iegūto pieredzi. Tādēļ pašreizējo apstiprinājumu var atcelt.
(6)
Skaidrības labad Lēmums 87/131/EEK ir jāatceļ un jāaizstāj ar jaunu lēmumu.
(7)
Šajā lēmumā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Saskaņā ar Regulu (EEK) Nr. 3220/84 cūku liemeņu klasificēšanai Nīderlandē ir atļauts izmantot šādas metodes:
a)
aparāts ar nosaukumu Hennessy Grading Probe (HGP 2) un ar to saistītās novērtējuma metodes, kuru sīks apraksts ir sniegts pielikuma 1. daļā;
b)
aparāts ar nosaukumu VISION system (VCS 2000) un ar to saistītās novērtējuma metodes, kuru sīks apraksts ir sniegts pielikuma 2. daļā.
2. pants
Aparātu vai novērtējuma metožu izmaiņas nav atļautas.
3. pants
Ar šo Lēmums 87/131/EEK ir atcelts.
4. pants
Šis lēmums ir adresēts Nīderlandes Karalistei.
Briselē, 2005. gada 26. augustā

Labels: 1
17
19
6
18